Folketing
2000-04-13

Til fru Elisabeth Arnold: Det er ikke pengene, der er problemet. I øvrigt står det jo i forslaget, at pengene ikke skal betales af Danmark, og der er det, vi har spurgt: Hvem er det så, der betaler regningen? Til fru Anne Baastrup på spørgsmålet om, om vi slet ikke skal modtage nogen af dem her på dansk jord: Jeg kunne da udmærket anvise et område i Danmark, som kunne bruges. Altså f.eks. Thulebasen er da et udmærket område, hvor det vil være utrolig svært for eventuelle personer, der måtte ønske at få de her fanger fri, at komme derop og lave en befrielsesaktion. Området vil være godt overvåget f.eks. Så det var en mulighed. Men jeg kan da spørge fru Anne Baastrup, hvor fru Anne Baastrup tror, at man kan indlogere en Mladic eller en Milosevic, uden at det vil give mulighed for befrielsesaktioner, uden at det vil give de konsekvenser, som Dansk Fængselsforbund også har peget på i forhold til sikkerheden. Hvor er det, fru Anne Baastrup tror, at denne her afsoning kan foregå, uden at det giver de problemer, som Fængselsforbundet har peget på?